Diari Oficial de la Generalitat Valenciana


Sumari del DOGV 6152, del 25-11-2009 (2009/13814)

LLEI 9/2009, de 20 de novembre, de la Generalitat, d'Accessibilitat Universal al Sistema de Transports de la Comunitat Valenciana.
----------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/l/2009/11/20/9**

### Versions

 08/01/2025 - Actualitat  Text inicial: 19/12/2009 - 07/01/2025 

### Dades del document

Número de DOGV
:   6152

Data del DOGV
:   25-11-2009

Secció del DOGV
:   I. DISPOSICIONS GENERALS

Número del document
:   2009/13136


Data del document
:   20-11-2009

Organisme emissor
:   Presidència de la Generalitat

Tipus de document
:   Llei

Anàlisi jurídica

 Descriptors 

:   * Consell de Participació del Transport Adaptat de la Comunitat Valenciana
    * transport de viatgers
    * taxi
    * tarifa de viatgers
    * tarifa de transport
    * legislació
    * discapacitat
    * vehicle sobre raïls
    * transport individual
    * mitjans per a discapacitats
    * multa
    * transport urbà
    * zona per als vianants
    * transport públic
    * transport ferroviari
    * aparcament

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

*Versió vigent 08.01.2025*

Sia notori i manifest a tots els ciutadans que Les Corts han aprovat, i jo, d'acord amb el que establixen la Constitució i l'Estatut d'Autonomia, en nom del Rei, promulgue la llei següent:

PREÀMBUL

L'establiment de condicions adequades d'accessibilitat al sistema de transport exercix un paper fonamental en totes les societats avançades, en vista a garantir la igualtat de tots els ciutadans en l'accés a l'ocupació, la formació, els servicis, les relacions socials, l'oci, la cultura i, en suma, a les diferents opcions i oportunitats, cada vegada més àmplies, que les societats avançades oferixen i que contribuïxen al progrés econòmic i social, com també al desenrotllament integral de les persones.

És funció dels poders públics vetlar perquè estes possibilitats i opcions arriben a la totalitat dels ciutadans, i evitar situacions d'asimetria social en què col·lectius numèricament i qualitativament importants no puguen accedir a les opcions que per a la resta oferix una societat cada vegada més diversa i avançada.

Esta obligació dels poders públics és no sols una exigència moral sinó que la nostra Carta Magna, en els articles 9.2, 14 i 49, encomana als poders públics establir les condicions perquè la llibertat i la igualtat dels ciutadans siguen reals i efectives, remoure els obstacles que impedisquen o dificulten la seua plenitud, el foment de la participació de tots els ciutadans en la vida econòmica, cultural i social i el deure de facilitar l'accessibilitat de tots a través de polítiques dirigides a la prevenció, al tractament, a la rehabilitació i a la integració de les persones discapacitades.

Estos principis constitucionals han sigut arreplegats tant per la normativa estatal com per la pròpia normativa de la Generalitat, que en la present llei arreplega els principis d'accessibilitat establits per la Llei 51/2003, de 2 de desembre, d'Igualtat d'Oportunitats, No Discriminació i Accessibilitat Universal de les Persones en Discapacitat. Així mateix, presidirà la present llei el principi d'igualtat, que s'entén per tal que qualsevol acció pública en matèria de transports tindrà en compte la problemàtica específica de les persones que tinguen alguna limitació temporal o permanent en la seua capacitat de comunicació en l'entorn, deambulatòria o de desplaçament, (discapacitats, persones d'edat avançada, dones embarassades, accidentats, persones que porten càrregues pesades o voluminoses, gent major amb degradació física, dones que porten xiquets als braços o cotxets infantils...) i adoptar, en conseqüència, aquelles solucions que, d'acord en els avanços tècnics disponibles, permeten a estes persones accedir a nivells de mobilitat i seguretat en el transport idèntics al de la resta dels ciutadans.

En el marc de la indicada Llei 51/2003 s'ha dictat el Reial Decret 1544/2007, de 23 de novembre, pel qual es regulen les condicions bàsiques d'accessibilitat i no discriminació per a l'accés i la utilització dels modes de transport per a persones en discapacitat. La present llei no pot sinó seguir el camí establit pels esmentats textos legals, que han establit el marc normatiu de referència per a avançar progressivament en l'adopció de les mesures necessàries per a garantir l'accessibilitat universal en el transport, objectiu fonamental de l'esmentat text legal.

Així mateix, cal tindre en compte el Reial Decret 505/2007, de 20 d'abril, pel qual es van aprovar les condicions bàsiques d'accessibilitat i no discriminació de les persones en discapacitat per a l'accés i la utilització dels espais públics urbanitzats i edificacions, que establix unes condicions bàsiques d'accessibilitat i no discriminació per a l'accés i la utilització dels espais públics urbanitzats i les edificacions.

La societat valenciana, en el seu conjunt, i els diferents governs autonòmics i locals han pres consciència dels problemes que els desplaçaments i els accessos al sistema de transports ocasionen als ciutadans i s'han adoptat, des de fa alguns anys, accions que han permés que moltes de les ciutats de la Comunitat Valenciana disposaran, d'ací a pocs anys, d'un sistema de transport públic que figurarà entre els de major grau d'accessibilitat de tot Europa. Així, la Llei Orgànica 1/2006, de 10 d'abril, de Reforma de la Llei Orgànica 5/1982, d'1 de juliol, d'Estatut d'Autonomia de la Comunitat Valenciana, assumix competències en matèria de servicis socials, ferrocarrils, transports terrestres, marítims i fluvials i per cable, ports i aeroports, sense perjuí del que disposen els números 20 i 21 de l'apartat 1 de l'article 149 de la Constitució Espanyola.

La Generalitat, prenent consciència de la necessitat de procedir al desplegament legislatiu de les mencionades competències, ha aprovat, entre d'altres, el Decret 193/1988, de 12 de desembre, del Consell, a través del qual s'ha pretés superar les dificultats ocasionades per l'existència de barreres arquitectòniques, la Llei 5/1997, de 25 de juny, per la qual es regula el Sistema de Servicis Socials a la Comunitat Valenciana, que establix ja diverses mesures de protecció destinades a les persones en mobilitat reduïda, i, finalment, a través de la Llei 1/1998, de 5 de maig, de la Generalitat, d'Accessibilitat i Supressió de Barreres Arquitec-tòniques, Urbanístiques i de la Comunicació, es va fomentar la supressió de barreres de qualsevol tipus, desenrotllada en matèria d'accessibilitat en l'edificació de pública concurrència i accessibilitat en el medi urbà per mitjà del Decret 39/2004, de 5 de març, del Consell, l'Orde de 25 de maig de 2004, de la Conselleria d'Infraestructures i Transport, i l'Orde de 9 de juny de 2004, de la Conselleria de Territori i Habitatge.

No obstant això, i a pesar dels esforços legislatius que s'han dut a terme en estos últims anys, la regulació en matèria d'accessibilitat al sistema de transport és insuficient, i és necessària una nova regulació que garantisca el lliure accés als mitjans de transport i la plena possibilitat de mobilitat i comunicació accessible en l'ús d'estos servicis per a tots els ciutadans de la Comunitat Valenciana.

El compliment d'estos objectius exigix una acció concertada de les administracions públiques, per la qual cosa s'exigix que l'aplicació dels principis de col·laboració i cooperació establits en els articles 3 i 4 de la Llei de Règim Jurídic de les Administracions Públiques i del Procediment Administratiu Comú, siga un requisit no sols desitjable sinó indispensable. Així, l'aplicació d'estos principis a esta matèria suposa una garantia per a tots els ciutadans, que poden tindre la certesa que totes les administracions públiques actuen en criteris homogenis. Així mateix, s'inclou una atenció especial a les barreres de comunicació en atenció a les necessitats específiques d'accés al transport de les persones sordes i en dèficit auditiu, seguint els principis de transversalitat i atenció especial a este col·lectiu que arreplega la Llei 51/2003, de 2 de desembre, d'Igualtat d'Oportunitats, no Discriminació i Accessibilitat Universal de les Persones en Discapacitat.

Així, esta llei va més enllà de la regulació fins ara existent. Estructurada en cinc capítols, no sols se centra en els col·lectius de persones en discapacitació, mobilitat reduïda,falta de coordinació psicomotora, visió reduïda o nul·la, dificultat en la parla, persones sordes i en dèficit auditiu, dificultats d'orientació o interpretació, elevada o baixa talla de discapacitat intel·lectual, xiquets i xiquetes, sinó que amplia el seu àmbit d'aplicació a altres grups de persones, com ara la tercera edat, i s'insistix en la necessitat que estos tinguen noves i millors opcions per a poder desplaçar-se com un element essencial de la seua qualitat de vida.

Així mateix s'inclou una atenció especial a les barreres de comunicació, en atenció a les necessitats específiques d'accés al transport de les persones sordes i en dèficit auditiu, seguint els principis de transversalitat i atenció especial a este col·lectiu que recull la Llei 5/2004, de 2 de desembre, d'igualtat d'oportunitats, no discriminació i accessibilitat universal de les persones en discapacitat.

El tractament de la mobilitat suposa un avanç substancial respecte a altres legislacions preexistents, s'inclou la regulació del desplaçament de vianants, regulat extensament en el capítol II de la present llei, i s'adopten mesures d'adaptació dels itineraris pels quals han de transitar els vianants a fi d'aconseguir que estos siguen plenament accessibles.

Cal destacar també, i com a novetat introduïda per esta llei, la prohibició estricta de parar o estacionar en els punts en què els itineraris destinats als vianants s'intersequen en el trànsit de vehicles, i dotar, així, les administracions públiques de nous instruments que els permeten impedir situacions *de facto*  que ben sovint inhabiliten en la pràctica les accions inversores de l'administració destinades a convertir les nostres ciutats en espais sense barreres accessibles per a tots.

També se centra l'esmentat capítol II a aconseguir la plena accessibilitat de tots els ciutadans al transport públic, potenciar la seua utilització davant del transport privat, i introduir el concepte de "línia adaptada", que integra no sols prescripcions sobre els vehicles sinó també sobre les parades, ja que són en estos punts, en molts casos, on en la pràctica es focalitzen els problemes d'accessibilitat.

Cal ressaltar que l'aposta d'esta llei per aconseguir un sistema de transport accessible per a tots es traduïx no sols en la regulació de les accions futures i dels nous elements, sinó que es dota l'administració, en el capítol III, dels mecanismes necessaris per a adaptar a esta normativa tots els elements ja existents, i establir, per a aconseguir la mencionada adaptació, terminis clars i concrets.

Es crea també per la present llei, concretament en el capítol IV, el denominat Consell de Participació del Transport Adaptat de la Comunitat Valenciana, com a òrgan que té per missió principal vetlar perquè els principis que inspiren esta llei es materialitzen de manera efectiva i el transport siga accessible per a totes les persones de la Comunitat Valenciana.

Així mateix, s'introduïx el capítol V, destinat a garantir a tots els ciutadans, en garantia del principi de seguretat jurídica, que la nova regulació sobre accessibilitat en el transport siga una realitat per a tots els usuaris i es regula, en l'esmentat capítol, el procediment sancionador, que farà possible la plena efectivitat de les prescripcions contingudes en esta llei, per mitjà de la tipificació de les corresponents infraccions i sancions, i s'introduïxen mesures que cal adoptar per les diferents administracions en defensa de la legalitat de totes les actuacions en matèria d'accessibilitat universal.

CAPÍTOL I

Disposicions generals

*Article 1. Objecte de la llei*

1. És objecte de la present llei garantir les condicions necessàries perquè el sistema de transports de la Comunitat Valenciana siga accessible a totes les persones, de conformitat en els principis arreplegats en l'Estatut d'Autonomia de la Comunitat Valenciana, i en independència que tinguen o no limitacions personals en la seua capacitat per a desplaçar-se i accedir a la informació de forma autònoma, per mitjà de:

a) La regulació de les condicions dels nous elements d'este sistema de cara al fet que siguen accessibles per a tots els ciutadans.

b) L'establiment de les condicions i els terminis en què els elements actualment existents siguen adaptats a les disposicions de la present llei, així com el de les fórmules que garantisquen el compliment d'este objectiu.

2. Als efectes d'esta llei, s'entendrà que el sistema de transports de la Comunitat Valenciana està integrat per la totalitat dels elements i dels servicis que atenen les necessitats de mobilitat dels ciutadans, permeten el seu desplaçament dins de l'àmbit territorial d'esta, ja siga per mitjà de modes de transport mecanitzats o no mecanitzats, públics o privats, i això de conformitat en les competències que en la matèria corresponen a la Generalitat, d'acord en el que disposa l'Estatut d'Autonomia de la Comunitat Valenciana.

3. Els poders públics promouran l'adopció de les mesures d'acció positiva necessàries per a l'efectiva aplicació d'esta llei.

*Article 2. Àmbit d'aplicació*

Estan sotmeses a la present llei totes les actuacions relacionades en el transport de la Comunitat Valenciana que es realitzen en el seu àmbit territorial per qualsevol persona, física o jurídica, pública o privada i que tinguen com a objecte:

1. La planificació, la projecció, la construcció, la reforma o l'adequació de les infraestructures i els vials de qualsevol tipus destinats al transport privat o públic en mitjans mecanitzats o no mecanitzats.

2. L'adquisició d'unitats de transport per a la prestació de servicis de transport públic urbà o interurbà de viatgers.

3. L'elaboració, l'aprovació i la modificació dels instruments que regulen les condicions de prestació de servicis regulars de viatgers d'ús general interurbans o urbans prestats en règim de concessió o d'autorització administrativa, o per mitjà de qualsevol altra fórmula prevista en la normativa vigent.

4. La prestació dels servicis de transport per part d'operadors públics o privats, siguen en règim de concessió o d'autorització administrativa.

5. La informació sobre els servicis de transport, proporcionada pel mateix operador o per l'administració concedent o encarregada de la coordinació dels servicis.

6. L'ús per part dels ciutadans del sistema de transports, que inclou tant els elements de transport col·lectiu com el de carreteres, carrers, voreres i altres vies que permeten el desplaçament a peu o en vehicle privat.

7. Les restants actuacions relacionades en l'objecte de la present llei que siguen competència de la Generalitat.

*Article 3. Principi de coordinació entre les administracions públiques*

Les administracions públiques competents en l'àmbit del transport públic en el territori de la Comunitat Valenciana promouran convenis de col·laboració, elaborar plans i programes conjunts o qualsevol altre instrument de col·laboració, per a aconseguir el compliment efectiu de la present llei i incentivar la participació d'altres administracions públiques.

*Article 4. Definicions*

En aquesta llei es declaren aplicables les definicions recollides en la Llei d'accessibilitat universal i inclusiva aprovada per la Generalitat.

|  |
| --- |
| L'article 4 es modifica per la disposició final primera de la[**Llei 8/2024, de 30 de desembre, de la Generalitat**](https://dogv.gva.es/va/eli/es-vc/l/2024/12/30/8/dof/vci/html), d'accessibilitat universal de la Comunitat Valenciana (DOGV núm. 10179 de 07.01.2025) |

*Article 5. Accessibilitat universal del sistema de transport*

L'actuació de les administracions públiques en matèria de transports garantirà l'accessibilitat al sistema de transports de totes les persones, i es tindran en compte les necessitats de mobilitat de la totalitat dels ciutadans i, en particular i especialment en caràcter preferent, dels col·lectius de persones següents:

1. Amb caràcter general, les persones que tinguen alguna limitació permanent o temporal, siga de caràcter físic, sensorial, intel·lectual o cognitiu per a desplaçar-se i comunicar-se de manera autònoma.

2. Les persones majors, tenint en compte les seues característiques.

3. Les persones que hagen de desplaçar-se temporalment o permanentment en cadira de rodes o amb un altre tipus d'ajudes.

4. El sistema de transports atendrà les necessitats de les dones que es troben en estat de gestació i el trasllat de xiquets que, per la seua curta edat, es traslladen de manera no autònoma.

5. Sense perjuí dels col·lectius citats, caldrà ajustar-se a altres grups de ciutadans en necessitats de desplaçament anàlogues a les anteriors.

|  |
| --- |
| Els apartats 1 i 3 de l'article 5 es modifiquen per la disposició final primera de la[**Llei 8/2024, de 30 de desembre, de la Generalitat**](https://dogv.gva.es/va/eli/es-vc/l/2024/12/30/8/dof/vci/html), d'accessibilitat universal de la Comunitat Valenciana (DOGV núm. 10345 de 07.01.2025) |

CAPÍTOL II

Regulació de les condicions del sistema

de transport per a garantir l'accessibilitat universal

SECCIÓ PRIMERA

Principis generals

*Article 6. Principis generals*

1. Les infraestructures i els vials de qualsevol tipus, les unitats de transport i les concessions i les autoritzacions vigents a l'entrada en vigor d'esta llei compliran les prescripcions del seu contingut en les condicions indicades en esta.

2. Les administracions competents establiran les previsions pressupostàries necessàries per a aconseguir els objectius assenyalats, en el període més breu possible, i, en tot cas, dins dels terminis previstos en la present llei.

3. Hauran de respectar-se els principis establits per la present llei en la selecció d'alternatives que comporten tractaments i prioritats diferents de la mobilitat mecanitzada o no mecanitzada, així com el transport públic o privat, i es tindrà en compte, en tot cas, el divers grau d'accessibilitat de cada una d'estes alternatives.

4. En el cas de desplaçaments urbans i de curt recorregut es potenciaran, en primer lloc, les mesures que afavorisquen la utilització de recorreguts de vianants, donat el seu caràcter universal i accessible a tots els ciutadans, i es donarà preferència a continuació als mitjans de transport públics.

5. En els desplaçaments de mitjà i llarg recorregut es potenciaran les mesures que afavorisquen la utilització del transport públic davant del privat, donat que este sistema de transport és accessible a un percentatge minoritari de ciutadans.

6. Als efectes anteriorment assenyalats, els plans de transport, els estudis informatius i la resta de documents que reglamentàriament es determinen, i que tinguen com a objecte informar sobre l'ordenació, l'execució o la creació d'elements de transport, inclouran un annex específic en el qual es justificarà el compliment dels objectius establits en esta llei.

SECCIÓ SEGONA

Dels itineraris de vianants

*Article 7. Dels itineraris de vianants*

Els principis de la present llei i les obligacions dimanants d'esta s'estenen tant a la fase de planificació i construcció com a la de gestió i ús dels vials públics destinats al trànsit de vianants, i s'hauran de complir en totes estes fases els requisits següents:

1. Les figures de planejament urbanístic, així com els instruments que les desenvolupen i els projectes de qualsevol tipus que implanten o modifiquen vials públics destinats al trànsit de vianants, han de garantir l'accessibilitat en la utilització dels espais d'ús públic i se subjectaran al que preveu esta llei, la Llei de la Generalitat d'accessibilitat universal i les altres normes que reglamentàriament les desenvolupen, a excepció de la seua inviabilitat per les condicions naturals i topogràfiques de l'entorn o que supose una càrrega no proporcionada.

2. Les labors de manteniment o la conservació que es realitzen en estos vials no podran disminuir les condicions d'accessibilitat preexistents.

3. Queda prohibida la implantació, per part de les administracions titulars de les vies o dels particulars, de qualsevol element de mobiliari urbà o, en general, de qualsevol obstacle fix o mòbil que altere negativament les condicions de servicis viaris de vianants abans assenyalades.

4. Les normes del present article no s'aplicaran en aquells supòsits excepcionals que reglamentàriament es determinen, com aquelles zones en què per les seues condicions tècniques no fóra possible la seua aplicació.

|  |
| --- |
| L'apartat 1 de l'article 7 es modifica per la disposició final primera de la[**Llei 8/2024, de 30 de desembre, de la Generalitat**](https://dogv.gva.es/va/eli/es-vc/l/2024/12/30/8/dof/vci/html), d'accessibilitat universal de la Comunitat Valenciana (DOGV núm. 10992 de 07.01.2025) |

*Article 8. Requisits dels vials destinats als itineraris de vianants*

1. Les voreres, les andanes, els vials o qualsevol altre element lineal o puntual que tinga el caràcter d'itinerari públic destinat al trànsit de persones a peu o en cadira de rodes, o al trànsit mixt de vianants i vehicles, seran habilitats i mantinguts de manera que permeten el desplaçament en idèntiques condicions de seguretat, facilitat, comoditat i qualitat.

2. Els elements assenyalats en l'apartar anterior seran dissenyats en les dimensions i les característiques bàsiques que reglamentàriament es determinen, i es permetrà, en tot cas, l'existència d'una banda d'una amplària mínima d'1.50 metres lliure d'obstacles que garantisca el pas, l'encreuament i el gir o canvi de direcció de les persones, independentment de les seues característiques o mig de desplaçament, excepte en els supòsits que no resulte possible, d'acord en el que reglamentàriament s'establisca.

Es garantirà la continuïtat adequada en l'encreuament en la resta de la xarxa viària per mitjà de rampes, tractament de paviments, senyalització i la resta d'elements de disseny que es consideren adequats per tal de garantir esta continuïtat. Les rampes i desnivells en estos itineraris tindran una inclinació que en permeta la utilització per persones de mobilitat reduïda de manera autònoma i segura, i disposaran d'una amplària que permeta desitjablement l'encreuament de dos persones, una d'elles en cadira de rodes.

3. Les baranes, les barreres o qualsevol altre tipus d'element de protecció utilitzats en les voreres, les andanes i els vials mencionats en este article hauran de complir, en tot cas, les condicions de seguretat que reglamentàriament es determinen, de manera que no puguen ocasionar cap tipus de perjuí als usuaris de la via pública, i es tindran en compte especialment les condicions específiques de les persones de poca edat i de les persones en limitacions visuals.

4. Quan l'ordenació de la superfície dels vials públics destinats al trànsit de vianants no implique la segregació dels fluxos rodats i de vianants, s'adoptaran totes les mesures necessàries perquè estos siguen permanentment transitables per a tots els seus usuaris en condicions segures, còmodes i de plena accessibilitat. Això exigirà necessàriament la corresponent senyalització o la disposició idònia dels elements físics per a assegurar l'esmentada continuïtat en el trànsit i desplaçament.

5. Quan les condicions d'accessibilitat universal dels recorreguts de vianants estiguen afectades per l'execució d'obres, hauran de mantindre igualment les condicions d'accessibilitat exigides en esta llei, almenys en la franja mínima que reglamentàriament es determine.

En el cas que això no fóra materialment possible, es garantirà l'existència de recorreguts alternatius adaptats al contingut d'esta llei.

6. No es disposaran obstacles verticals en cap punt de la superfície destinada a pas de vianants, excepte els elements que puguen col·locar-s'hi per a impedir el pas de vehicles. Estos elements s'hauran d'ubicar i senyalitzar de forma que no constituesquen un obstacle per als invidents o per als usuaris de cadires de rodes.

*Article 9. Línia roja*

1. Els vehicles no podran obstruir els punts d'encreuament entre els itineraris de vianants i les calçades viàries destinades al trànsit rodat, quan això impedisca l'encreuament de l'esmentada calçada o l'accés als espais de vianants a les persones en mobilitat reduïda, i està expressament prohibit l'estacionament i la parada en estos punts.

2. A estos efectes, l'administració titular de la via haurà de senyalitzar estos punts en una marca viària consistent en una banda o línia roja paral·lela i immediata al límit en què l'itinerari de vianants interferisca en el rodat.

3. La inobservança de la norma esmentada donarà lloc a l'aplicació del procediment sancionador previst en esta llei, en independència del que siga de l'aplicació de la normativa general en matèria de seguretat viària.

SECCIÓ TERCERA

Del transport públic de viatgers

*Article 10. Principis generals*

1. Les empreses prestatàries de servicis públics de transport de caràcter urbà o interurbà hauran d'atendre les necessitats de mobilitat de la totalitat dels ciutadans en tots els vehicles que s'integren en el servici objecte de l'autorització o concessió administrativa.

2. No podrà haver-hi cap discriminació tarifària en raó dels problemes de mobilitat dels usuaris. El desplaçament en cadira de rodes o elements anàlegs de suport o auxili a estos usuaris no implicarà, en cap cas, l'aplicació de tarifes distintes, i no es podrà aplicar cap contraprestació addicional a l'aplicada en general.

*Article 11. Preferència en els seients i places reservades*

1. En els diferents mitjans de transport públic tindran preferència per a l'ocupació dels seients les persones que tinguen dificultats de mobilitat, pertanyents als col·lectius mencionats en l'article 5 de la present llei.

2. En cada una de les unitats de transport s'indicarà l'obligació dels usuaris d'atendre la preferència assenyalada en el punt anterior per mitjà del corresponent distintiu o ideograma. Esta obligació es regularà reglamentàriament, indicant-se el procediment perquè puguen fer-se efectives les previsions d'este article en tot moment.

3. En els vehicles de transport públic urbà i interurbà haurà de reservar-se, per a persones en discapacitat, com a mínim dos seients i espai per a dos cadires de rodes adequadament senyalitzats. Estaran situats pròxims a la porta del conductor; en este lloc es col·locarà un timbre de parada de fàcil accés. L'autobús no iniciarà la marxa fins que la persona en discapacitat no estiga en el seient reservat, ocupe la plaça reservada a la cadira de rodes i estiga degudament ancorat, o si és el cas, el conductor se cerciore que esta haja descendit totalment del vehicle.

En estos espais podrà instal·lar-se seients abatibles o plegables, però quan es troben en posició tancada no hauran d'interferir en els requisits de dimensions de l'espai destinat a les cadires de rodes.

En cap cas els cotxes de bebès es consideraran cadires de rodes.

En cas de necessitat i sempre que això contribuïsca a la seua seguretat, i en la forma que reglamentàriament es determine, els conductors dels vehicles de transport de viatgers podran autoritzar per a la seua evacuació, la utilització per les persones en dificultats de mobilitat de les portes davanteres d'accés al vehicle.

4. En el desplegament de la present llei es podran establir unes característiques ergonòmiques mínimes per a un determinat percentatge de les places totals dels servicis de titularitat autonòmica, en la finalitat de facilitar el seu ús per a les persones esmentades.

*Article 12. Terminals, estacions, baixadors dels transports terrestres*

1. Les terminals, les estacions, els baixadors i les parades es projectaran, es construiran i es mantindran de forma que es possibilite el seu ús de manera còmoda i segura per a tots els ciutadans i, en particular, per a aquells que tinguen limitacions en la capacitat per a desplaçar-se d'acord en el que establix esta llei i en la normativa que la desplegue.

En les esmentades superfícies hi haurà, almenys, un itinerari accessible i perfectament senyalitzat perquè les persones en mobilitat reduïda i limitació sensorial puguen accedir des de l'exterior fins a cada un dels punts d'accés a les unitats de transport. Els titulars de les superfícies esmentades mantindran este itinerari en perfectes condicions de funcionament en tot moment.

Les terminals, les estacions, els baixadors i les parades i els elements comuns lligats a la funcionalitat de la terminal tindran els elements necessaris per a simultaniejar la informació auditiva i visual. Disposaran, així mateix, de punts específics per a l'atenció de persones sordes.

En les estacions de metro i ferrocarrils de la Generalitat, com també en les estacions d'autobusos interurbans, es disposarà equips de megafonia, mitjançant els quals es podrà informar els viatgers de les arribades i les eixides i de qualssevol altra incidència o notícia.

2. Els elements comuns lligats a la funcionalitat de la terminal, així com aquells altres espais o instal·lacions comercials, hotelers o d'un altre tipus que s'emplacen dins de les terminals, hauran de ser igualment accessibles per al conjunt de tots els seus usuaris potencials.

3. Les terminals, les estacions i les parades a què este article es referix disposaran d'un nombre de seients suficient, que es reservaran preferentment per a atendre les necessitats de les persones que per qualsevol altra circumstància física no hagueren d'efectuar l'espera dempeus. El nombre de places a l'efecte disponibles serà, almenys, el 5% del nombre d'usuaris previstos en estos llocs en l'hora de més concurrència.

4. Els projectes tècnics referits als elements indicats en el present article contindran un annex específic en avaluació de les necessitats que s'han de satisfer per a dotar d'un adequat grau d'accessibilitat a les instal·lacions i es justifiquen les solucions adoptades respecte d'això.

5. Correspon a les entitats competents en la gestió de les estacions i terminals, el que la totalitat dels dispositius tècnics al servici de les persones en problemes de mobilitat, abasten els majors nivells possibles de disponibilitat.

*Article 13. Transport ferroviari i tramviari*

1. en caràcter general, el nivell de la plataforma de les unitats tramviàries o ferroviàries on s'ubiquen les portes d'accés per als usuaris serà concordant en les de les andanes d'accés.

Almenys el 50% de la superfície total de cada composició tramviària o ferroviària tindrà el nivell de plataforma assenyalat en l'apartat anterior. En tot cas, almenys el 30% dels seients s'ubicarà en tal nivell, sempre que els trens o els servicis tramviaris no requerisquen reserva prèvia.

2. Cada composició ferroviària o tramviària disposarà d'un espai mínim que permeta la ubicació d'un nombre de cadires de rodes igual al 2% del nombre total de seients. Este espai s'ubicarà en la part de la plataforma situada al nivell de les andanes. Tant les dimensions concretes com els sistemes d'ancoratges de seguretat i senyalització s'acomodaran al que reglamentàriament es determine.

3. Tots els sistemes de senyalització, informació i seguretat seran accessibles per a les persones en discapacitat sensorial, i se simultanieja senyal acústic i visual.

4. En els espais de recorregut intern en els quals s'hagen de salvar torniquets o d'altres mecanismes, es disposarà d'un pas alternatiu que permeta el pas d'un persona en mobilitat reduïda.

5. Si més no, una de les portes d'entrada i eixida d'accés a les andanes tindrà una amplada que permeta el pas d'una persona en cadira de rodes.

*Article 14. Transports de viatgers per carretera*

1. Els servicis públics regulars permanents d'ús general de transport de viatgers, tant de caràcter urbà com interurbà, atendran les necessitats de mobilitat de la totalitat dels usuaris, i s'adopten les mesures tècniques i organitzatives necessàries per a possibilitar el desplaçament en condicions còmodes i segures d'aquelles persones que tinguen carències de mobilitat, i es possibilita l'accés a la informació i el ple ús dels servicis que es presten.

2. El projecte que determine les característiques de la prestació d'estos servicis contindrà necessàriament un apartat específic en què es detallen les necessitats inherents a les persones en problemes de mobilitat i discapacitat sensorial i les mesures que s'han d'adoptar en conseqüència, d'acord en el que establix esta llei i en la normativa que la desplegue.

El requisit de l'apartat anterior serà igualment necessari en la tramitació de les modificacions de les concessions actualment vigents quan estes impliquen l'atenció de noves línies o trànsits, així com en la de les autoritzacions administratives prèvies a la prestació del servici quan no siga necessària l'aprovació d'este projecte.

3. Les disposicions relatives a l'atenció a les persones en problemes de mobilitat i discapacitat sensorial que s'incorporen en els plecs de condicions o autoritzacions prèvies a la prestació dels servicis tindran el caràcter d'essencials per al concessionari o operador del servici.

El seu incompliment tindrà els mateixos efectes que la resta de condicions incloses en estos plecs i en els contractes de la concessió, i podran donar lloc, si és el cas, als efectes previstos en la legislació en matèria de transports, en independència de l'aplicació de les sancions a què tinguera lloc d'acord en el que establix la present llei.

4. Els servicis regulats en este article s'hauran de prestar necessàriament per mitjà d'autobusos, que disposaran de plataforma parcialment o totalment baixa i estaran dotats, a més, de les restants condicions tècniques necessàries per a facilitar l'accés de forma autònoma de les persones en problemes de mobilitat, d'acord en el que establix esta llei i en la normativa que la desplegue.

5. Este tipus de vehicles seran els que obligatòriament s'utilitzen en aquelles línies urbanes o periurbanes, i s'entenen com a tals aquelles que tinguen una longitud no major de 50 km i que tinguen parada en un nucli de més de 50.000 habitants.

6. Excepcionalment, les línies de més de 50 km o aquelles que no tinguen cap punt de parada en nuclis de més de 50.000 habitants podran ser eximides de l'aplicació del que establix el punt 4 del present article si les característiques de les vies que s'han d'utilitzar així ho aconsellen. En tot cas, s'assegurarà el desplaçament de les persones en problemes de mobilitat per mitjà de l'adopció de les mesures tècniques i organitzatives adequades a cada cas concret.

*Article 15. Parades dels transports de viatgers per carretera*

1. Les parades dels servicis públics regulats en l'article anterior s'habilitaran de manera que la totalitat dels usuaris puguen accedir i descendir des dels vehicles de manera autònoma, còmoda i segura. Concretament, l'alçària de l'andana serà aquella que facilite l'accés directe a la plataforma del vehicle, i la seua longitud i restants característiques seran les necessàries per a facilitar la maniobra d'aproximació a la parada fins a aconseguir el màxim paral·lelisme i la mínima folgança possible entre l'un i l'altre. La informació de les parades serà plenament accessible.

2. Les parades assenyalades en l'apartat anterior tindran el caràcter d'un element funcional més de la via en què s'ubiquen, corresponent al titular de l'esmentada via, autonòmic o municipal, la seua execució i el manteniment d'acord en el que establix esta llei.

En l'aprovació del projecte de servici públic de viatgers es donarà tràmit d'audiència al titular de la via abans de l'aprovació i, una vegada realitzat el tràmit, l'administració competent adoptarà les mesures que es consideren oportunes abans del començament dels servicis.

3. L'administració competent en matèria de transports podrà realitzar convenis en els titulars de les vies per a la implantació, l'adequació o el manteniment de les parades.

En tot cas, podrà executar subsidiàriament les actuacions necessàries per a la implantació o l'adequació en el cas que es pose en risc la seguretat de les persones en l'accés als autobusos o el descens dels autobusos, i en este cas, una vegada concloses les obres, seran cedides al titular de la via per al seu manteniment futur.

4. Els restants usuaris de les vies públiques no podran obstaculitzar l'aproximació, la baixada o la pujada de viatgers en les parades senyalitzades a l'efecte.

5. Queden prohibits tant els estacionaments com les parades o l'establiment de qualsevol tipus d'obstacles que impedisquen l'accés universal a les unitats de transport en estes parades degudament senyalitzades.

6. L'adaptació de les parades regulades en el present article respectara, en tot cas, els principis establits en l'article 12 de la present llei respecte de les terminals, les estacions i els baixadors.

*Article 16. Línies adaptades*

1. Tindran la consideració de línies adaptades aquelles que complisquen les condicions establides en els articles anteriors.

2. Totes les línies que s'implanten a partir de l'entrada en vigor de la normativa que desenrotlla esta llei hauran de ser línies adaptades. L'adaptació de les línies ja existents es realitzarà en els terminis i per mitjà dels procediments prevists en el capítol III d'esta llei.

*Article 17. Servicis de taxi*

1. Els vehicles destinats a la prestació del servici del taxi tindran les condicions adequades perquè l'accés, el viatge i el descens de tots els usuaris es produïsca en condicions de comoditat i seguretat, d'acord en el que reglamentàriament es determine tant en el desplegament d'esta llei com de la normativa en matèria de transport per carretera.

2. L'administració competent promourà que les àrees de prestació conjunta i les mancomunitats de servici de taxi disposen almenys d'un 5% de vehicles adaptats per al trasllat de persones en cadires de rodes, i s'arrodonirà al sencer superior més pròxim la xifra resultant de l'aplicació del percentatge. En el cas de municipis no adscrits a les àrees o mancomunitats, el nombre de vehicles adaptats necessaris es determinarà per la conselleria competent en matèria de transport, en un informe previ del Consell de Participació del Transport Adaptat de la Comunitat Valenciana. Per a aconseguir este percentatge es procedirà de forma gradual i percentual, d'acord en el que reglamentàriament es determine.

3. Correspon a l'administració competent en la gestió del servici del taxi adoptar les mesures necessàries per a aconseguir el percentatge assenyalat en el punt anterior, i també que els vehicles en les característiques esmentades atenguen efectivament les demandes de servici de les persones en mobilitat reduïda de forma prioritària. Els titulars de les autoritzacions i les llicències sol·licitaran voluntàriament que el seu taxi siga adaptat, però si no es cobrix el percentatge esmentat, l'òrgan administratiu competent exigirà a les noves llicències que es concedisquen que el seu autotaxi siga accessible o, si és el cas, a les transmissions de llicències que es realitzen.

4. De la mateixa manera, les parades de taxi existents en la via pública es projectaran i es mantindran de manera que s'assegure l'accés universal a les diferents unitats de transport.

En este tipus de parades els ajuntaments habilitaran la forma en què l'accés i el descens dels usuaris dels vehicles es produïsca en condicions de seguretat i d'acord en els principis fixats per esta llei.

5. Els quadres de tarifes, com també la resta d'informacions complementàries, hauran d'estar disponibles de forma impresa, en sistema braille, a mes del llenguatge alfabètic, i es procurarà igualment l'adaptació, en la mesura que siga possible, de noves tecnologies que satisfacen les necessitats de les persones que patisquen discapacitat sensorial.

SECCIÓ CUARTA

Altres mitjans de transport terrestres

*Article 18. Transports regulars d'ús especial i discrecional*

1. Les empreses prestatàries d'estos servicis, per mitjà de mitjans propis o de tercers, hauran d'atendre necessàriament les necessitats de desplaçament de qualsevol persona en independència de la seua discapacitat.

2. La prestació dels servicis es realitzarà preferentment en vehicles propis i, en el cas que això no fóra possible, per mitjà dels procediments de col·laboració o contractació en els transportistes que procedisca. En tot cas, les empreses en més de 20 vehicles hauran de tindre, almenys, el 2% de la seua flota apta per a persones en problemes de mobilitat. Als efectes d'este càlcul, s'entendrà que el nombre d'unitats resultants d'aplicar el referit percentatge s'arredonix al nombre immediatament superior.

Els vehicles dedicats al transport escolar hauran de ser adaptats, d'acord en el que reglamentàriament s'establisca.

3. El compliment del requisit assenyalat en l'apartat anterior serà verificat per l'administració de transports en ocasió del visat de les autoritzacions o, si és el cas, de l'atorgament de noves autoritzacions.

4. En els punts que siguen origen i destinació freqüents dels servicis regulars d'ús especial o discrecional de transport per carretera, com ara col·legis, llocs d'oci, d'interés turístic o semblant, s'habilitaran espais adequats perquè es puga produir l'accés i el descens en condicions de seguretat i comoditat.

5. Correspondrà als ajuntaments el compliment del que establix l'apartat anterior, bé de manera directa, bé per mitjà de la imposició de l'esmentada obligació o càrrega als titulars de les activitats corresponents, en els termes previstos en la normativa urbanística i de règim local.

*Article 19. Vehicles de lloguer*

Les empreses autoritzades per a la prestació de servicis de transport per mitjà de vehicles de lloguer en flotes que operen a la Comunitat Valenciana de més de 50 vehicles disposaran, almenys, del 2% de vehicles adaptats per a conductors en mobilitat reduïda, i s'entén este percentatge aplicat en la manera que reglamentàriament es determine.

SECCIÓ QUINTA

Altres terminals i estacions

*Article 20. Altres terminals i estacions*

En les terminals i les estacions dels transports marítim i aeri, sotmeses a les competències de la Generalitat, es garantirà l'accés universal a l'interior de les unitats de transport, per mitjà de l'establiment d'un itinerari accessible i degudament senyalitzat en plafons d'informació adaptats que asseguren a les persones en mobilitat reduïda que l'accés i el descens a les diferents unitats de transport es realitze de conformitat en els principis establits en esta llei.

A estos efectes, els òrgans competents hauran d'assegurar l'eliminació de tots els obstacles que pogueren perjudicar el mencionat accés universal, i promoure l'establiment de totes les mesures que foren necessàries per a aconseguir este objectiu.

En caràcter general, es garantirà que els accessos mantinguen les condicions d'accessibilitat establides en la present llei.

SECCIÓ SEXTA

Dels estacionaments

*Article 21. Estacionaments*

1. El present article s'aplicarà als estacionaments d'ús públic, tant si estan ubicats en edificacions sobre rasant o davall d'esta, com en superfícies habilitades a l'efecte. S'aplicarà, igualment, en l'ordenació dels estacionaments situats en la xarxa viària.

Quant als estacionaments d'ús privat, hauran de respectar les normes d'accessibilitat mentre siguen compatibles en la seua naturalesa.

2. Els estacionaments disposaran del percentatge de places en dimensions adequades per a persones en problemes de mobilitat que reglamentàriament es determine, i mai inferior al 2%. Les mencionades places s'ubicaran al costat dels accessos habilitats i se senyalitzaran de manera específica i diferenciada respecte a la resta de places.

3. Els itineraris establits que enllacen les places assenyalades en l'apartat anterior en la via pública seran accessibles, en les característiques i dimensions que respecte d'això assenyale la normativa d'edificació en el cas que es tracte d'estacionaments en edificis. Si es tracta d'estacionaments en superfície, s'hauran de complir les condicions que per als itineraris de superfície assenyala l'article 8 de la present llei.

4. Podran accedir a les places a què es referix l'apartat 2 els vehicles dotats de la corresponent autorització expedida per l'administració competent, quan siguen conduïts o transporten el titular d'esta autorització. Seran igualment vàlides les autoritzacions expedides pels òrgans corresponents d'altres comunitats autònomes i de països de la Unió Europea, així com d'altres països en aquells casos en què els convenis que a l'efecte s'establisquen així ho prevegen.

Reglamentàriament es determinarà el procediment per a l'obtenció de les esmentades autoritzacions, així com els supòsits d'adaptació de les atorgades pels ajuntaments respectius.

En tant el dit reglament no siga aprovat, les autoritzacions seguiran expedint-se d'acord en el que preveu la Llei 1/1998, de 5 de maig, de La Generalitat Valenciana, d'Accessibilitat i Supressió de Barreres Arquitectòniques, Urbanístiques i de la Comunicació. En tot cas, les autoritzacions vigents a l'entrada en vigor d'esta Llei conservaran la seua plena validesa.

5. Estes places reservades per a persones en problemes de mobilitat hauran de ser ocupades per vehicles en l'acreditació corresponent.

CAPÍTOL III

Adaptació del sistema de transport

SECCIÓ PRIMERA

Principis generals

*Article 22. Principi general*

1. Les administracions públiques, els operadors de transport i qualsevol persona o entitat de les obligades per esta llei hauran d'adaptar, dins del marc de les seues competències i en els elements que en depenguen, les condicions d'accessibilitat del sistema de transport a les condicions bàsiques establides i regulades en l'articulat i en els annexos del Reial decret 505/2007, de 20 d'abril, pel qual s'aproven les condicions bàsiques d'accessibilitat i no discriminació de les persones en discapacitat per a l'accés i la utilització dels espais públics urbanitzats i les edificacions, i del Reial decret 1.544/2007, de 23 de novembre, pel qual es regulen les condicions bàsiques d'accessibilitat i no discriminació per a l'accés i la utilització dels modes de transport per a persones en discapacitat, com també als criteris i les condicions addicionals establides en el capítol II de la present llei.

2. En tot cas, el sistema de transport haurà d'estar completament adaptat segons les condicions establides en la present llei, en el termini màxim de huit anys comptadors des de l'entrada en vigor de la disposició reglamentària que desplegue la present llei.

L'adaptació es realitzarà de manera gradual i progressiva. El Consell de Participació del Transport Adaptat de la Comunitat Valenciana rebrà informe anual del Consell sobre els avanços i inversions realitzades en l'adaptació del sistema de transport i emetrà valoració respecte d'això.

*Article 23. Mesures per a l'adaptació del sistema de transport*

Correspon a la conselleria en competència en matèria de transport elaborar en el termini d'un any un document d'estratègies bàsiques per a l'adaptació del sistema de transports als criteris establits en la present llei. Este document inclourà una anàlisi qualitativa i quantitativa de les necessitats inherents a les persones en problemes de mobilitat en el moment actual i les que s'establisquen en els terminis de cinc i quinze anys, així com la concreció de les recomanacions i les mesures necessàries per a complir el que establix esta llei. Els terminis assenyalats en este article es comptaran a partir de l'entrada en vigor de la disposició reglamentària que desplegue la present llei.

SECCIÓ SEGONA

De l'adaptació dels itineraris de vianants

*Article 24. Adaptació dels itineraris de vianants*

1. Tots els municipis en una població superior als 20.000 habitants o que tinguen més de 10.000 habitatges elaboraran, en el termini d'un any des de l'entrada en vigor de la normativa de desplegament d'esta llei, un pla d'adaptació d'itineraris urbans a les persones en problemes de mobilitat, s'avaluarà, d'acord en els criteris establits en la present llei, el nivell d'adaptació de la totalitat de voreres i altres elements destinats als vianants del municipi. Així mateix, elaboraran un programa d'actuació per a l'adaptació dels itineraris de vianants, que inclourà una primera fase, que s'haurà de concloure en el termini de quatre anys des de l'entrada en vigor de la disposició reglamentària que desplegue esta llei, que done accés als servicis i equipaments, terminals de transports i altres elements essencials de l'estructura urbana, i una segona i última fase que s'han de concloure en un termini de vuit anys des de l'entrada en vigor de la disposició reglamentària abans referida.

2. El pla d'adaptació s'elaborarà i s'aprovarà d'acord en el que establix la normativa de règim local, i se sotmetrà, en tot cas, a l'informe previ del Consell de Participació indicat en l'article 32 de la present llei.

3. Abans del 31 de desembre de cada any, cada municipi elaborarà un document que reflectisca el grau de compliment dels objectius del pla, document que serà sotmés a informació pública i traslladat a l'òrgan de participació perquè en prenga coneixement.

4. Els plans d'adaptació previstos en este article es podran finançar en els mecanismes o els sistemes de finançament previst tant en la normativa del règim local o urbanística, com en els recàrrecs, les taxes i les sancions específiques que en, el seu cas, s'imposen sobre els establiments públics.

5. Els municipis de menys de 20.000 habitants que no arriben als 10.000 habitatges adaptaran la seua xarxa de vianants a les necessitats de les persones en problemes de mobilitat en els terminis més breus possibles, d'acord amb la normativa vigent i, en tot cas, en un termini de vuit anys a partir de l'entrada en vigor del reglament de desplegament d'esta llei, en les excepcions que es puguen establir en esta disposició reglamentària.

SECCIÓ TERCERA

De l'adaptació del transport públic de viatgers

*Article 25. Adaptació d'estacions i terminals*

En el termini de dos anys a partir de l'entrada en vigor del reglament de desplegament de la present llei, la totalitat de les estacions i les terminals indicades en l'article 12 hauran d'estar adaptades als requisits establits en la present llei.

*Article 26. Actuacions de l'administració*

1. L'administració competent en matèria de transports elaborarà, en el termini màxim d'un any a partir de l'entrada en vigor de la normativa que desenrotlla esta llei, un estudi sobre el grau d'adaptació al que hi ha previst en esta llei de cadascuna de les autoritzacions o concessions de servicis de transport públic regular per carretera, i identificarà les necessitats de reforma o d'adquisició de material mòbil que s'en deriven.

2. Els concessionaris dels servicis, titulars d'autoritzacions i els ajuntaments afectats per l'estudi mencionat en l'apartat anterior, així com les organitzacions representatives de persones en problemes de mobilitat, emetran un informe en el termini d'un mes sobre este estudi, i posteriorment serà elevat al Consell de Participació perquè, igualment, informe l'esmentat estudi.

3. Després de l'aprovació de l'estudi, l'administració competent en matèria de transport proposarà a l'empresa concessionària o titular de l'autorització la subscripció del corresponent contracte programa, en què es fixaran els terminis d'adaptació de l'autorització o la concessió i les ajudes necessàries per al manteniment de l'equilibri economicofinancer de la concessió, en els termes previstos en la legislació sobre contractació administrativa. En tot cas, els mencionats contractes programa preveuran que en el termini de dos anys el 75% dels servicis s'adapte al que establix esta llei, i en el termini de quatre anys des de l'entrada en vigor d'esta la totalitat dels servicis.

4. El contingut del contracte programa tindrà, a tots els efectes, el caràcter d'una modificació de la concessió o l'autorització, i, per tant, el concessionari o el titular de l'autorització estarà obligat a la subscripció i al compliment de les clàusules en les mateixes condicions que la resta del contingut del contracte de la concessió, d'acord en el que establix la legislació d'ordenació dels transports terrestres i la resta aplicable al títol de la concessió.

5. Els contractes programa podran contindre qualsevol altra mesura destinada a la modernització dels servicis regulars de transport per carretera.

Estos contractes es tramitaran en l'aprovació prèvia per l'òrgan competent en matèria de transport i la corresponent informació pública d'acord en el que reglamentàriament es determine.

La seua subscripció correspon al conseller competent en matèria de transport, i tindran els mateixos efectes que els contractes de concessió a què s'incorpora.

6. Les compensacions assenyalades en el contracte programa consistiran en una aportació de l'administració per a participar en els costos d'adquisició del material mòbil adscrit a la concessió.

7. En els servicis prestats de forma directa o indirecta per les administracions locals s'aplicarà allò que s'ha indicat en els apartats anteriors, en independència, si és el cas, que el contingut formal i jurídic del document que s'assenyala en l'apartat 3 s'entenga aplicat a la relació existent entre l'administració i el prestatari dels servicis. En tot cas, els terminis seran els mateixos que els assenyalats en l'esmentat apartat.

*Article 27. Adaptació de les parades utilitzades pels servicis públics de transport per carretera*

1. L'adequació de les parades utilitzades pels servicis públics de viatgers en autobús es realitzarà de manera coordinada en la prestació del servici públic, en la mesura que tècnicament i temporalment siga possible.

2. En qualsevol cas, en el termini de quatre anys a partir de l'entrada en vigor de la normativa que desenrotlla esta llei, totes les línies de transport públic en autobús hauran de tenir la consideració de línies adaptades, en els termes assenyalats en l'article 16 d'esta llei.

*Article 28. Servicis de taxi*

1. La prestació dels servicis de taxi s'adequarà al que hi ha previst en esta llei en el termini màxim de quatre anys, a comptar des de l'entrada en vigor del reglament que desenrotlle la present llei en esta matèria.

2. En esta finalitat, l'administració competent en la gestió del servici convocarà els procediments concurrencials que procedisquen per a atorgar les ajudes necessàries que permeten la prestació dels servicis a persones en problemes de mobilitat sense que s'alteren les condicions econòmiques de l'explotació dels que assumisquen estos servicis.

SECCIÓ CUARTA

Adaptació d'altres transports terrestres

*Article 29. Adaptació de la flota de les empreses autoritzades per a la prestació de servicis discrecionals i de lloguer, en conductor i sense*

Les empreses autoritzades per a la prestació dels servicis discrecionals i de lloguer en conductor i sense hauran d'adequar la seua flota de vehicles al contingut d'esta llei. En tot cas, els percentatges de flotes adaptades assenyalats en els articles precedents d'esta llei s'hauran de complir íntegrament en relació en l'increment de la flota total de cada una d'estes respecte a l'existent en el moment d'entrada en vigor de la present llei.

SECCIÓ QUINTA

Adaptació d'altres terminals

*Article 30. De l'adaptació de les restants terminals*

Els accessos a l'interior de les restants terminals del sistema de transport de la Comunitat Valenciana, sotmesos a la competència de la Generalitat, s'hauran d'adaptar al que establix esta llei en el termini de dos anys des de l'entrada en vigor de la normativa que la desplegue.

SECCIÓ SEXTA

De l'adaptació dels estacionaments

*Article 31*

Els estacionaments existents s'adequaran a les condicions d'accessibilitat establides en l'article 21 de la present llei, en el termini que reglamentàriament es determine.

CAPÍTOL IV

Del consell de participació del transport adaptat

de la Comunitat Valenciana

*Article 32. Del Consell de Participació*

Es crea el Consell de Participació del Transport Adaptat de la Comunitat Valenciana, com a òrgan la missió principal del qual és vetllar perquè els principis que inspiren esta llei es materialitzen de manera efectiva i el transport siga accessible per a totes les persones de la Comunitat Valenciana.

1. El Consell de Participació del Transport Adaptat de la Comunitat Valenciana estarà integrat per representants de les administracions en competències en les matèries regulades en esta llei, de les associacions representatives de les persones majors, de les persones en discapacitat, de les associacions de consumidors, dels empresaris i dels sindicats.

2. El Consell de Participació estarà presidit pel conseller competent en matèria de transport, a qui correspon determinar i designar el seus membres.

3. El Consell de Participació informarà sobre els instruments previstos en la present llei per a l'adequació del sistema de transports i debatrà qualsevol assumpte en relació en el contingut d'esta que siga plantejat pels seus membres. Es reunirà, almenys, una vegada cada semestre.

4. El Consell de Participació elaborarà cada any un informe públic al qual s'incorporarà el registre dels dictàmens, les recomanacions i les resolucions produïdes durant l'any.

*Article 33. Altres formes de participació*

L'administració pública competent fomentarà la participació d'institucions i entitats privades, en la forma que reglamentàriament es determine, per a aconseguir un òptim compliment dels objectius d'esta llei.

CAPÍTOL V

Règim sancionador

SECCIÓ PRIMERA

De les infraccions

*Article 34. Infraccions*

Les accions o les omissions que contravinguen les normes sobre accessibilitat universal constituïxen infracció i seran sancionades d'acord en el que disposa la present llei.

Les infraccions es classifiquen en lleus, greus i molt greus.

*Article 35. Infraccions lleus*

Són infraccions lleus:

1. La contravenció de les normes relatives a l'estacionament o la parada de vehicles o l'establiment d'obstacles sobre les marques viàries a què es referix l'article 9 d'esta llei.

2. La desatenció o el no compliment de les indicacions o dels requeriments de l'autoritat administrativa competent en matèria de transport sobre les obligacions contingudes en la present llei.

3. L'establiment de discriminació de tarifes o preus per raó de la utilització d'ajudes tècniques a les persones en mobilitat reduïda o l'establiment de preus sobre estos elements d'ajuda, siguen mecanitzats o no.

4. L'obstaculització per part dels usuaris de les vies públiques de l'aproximació, la baixada o la pujada de viatgers en les parades senyalitzades a l'efecte.

5. L'incompliment per part dels usuaris de la preferència establida per a l'ocupació dels seients en els transports públics de viatgers per les persones que tinguen dificultats de mobilitat.

6. Qualssevol altres conductes que contravinguen la normativa sobre la matèria en els casos en què no procedisca la qualificació de greu o molt greu.

*Article 36. Infraccions greus*

Són infraccions greus:

1. Les accions o les omissions que dificulten, obstaculitzen o limiten significativament l'accés a qualsevol mitjà o sistema de transport o la seua utilització, en caràcter permanent o temporal, que impedisca a l'usuari la utilització del servici.

2. L'aprovació i/o l'execució de projectes que modifiquen itineraris de vianants que contravenen el que disposa la present llei.

3. La realització de labors de manteniment o conservació que es realitzen en itineraris de vianants en disminució de les condicions d'accessibilitat previstes en la llei per a este tipus d'actuacions.

4. La implantació de qualsevol element de mobiliari urbà o, en general, de qualsevol obstacle fix o mòbil que altere negativament les condicions de servicis viaris de vianants previstes en la present llei. El que disposa este apartat no s'aplicarà en el supòsit previst en l'article 7.4 de la present llei.

5. L'incompliment dels requisits de superfície que han de reunir els vials públics segons el que disposa la present llei, quan dificulten el desplaçament de persones a peu o en cadires de rodes o quan este incompliment supose que el desplaçament no puga realitzar-se en condicions de comoditat, qualitat, seguretat i facilitat. Concretament:

a) La inexistència de la banda d'amplària suficient exempta d'obstacles a què es referix l'article 8.2 d'esta llei.

b) No garantir la continuïtat en l'encreuament en la resta de la xarxa viària en els itineraris de vianants per mitjà dels elements assenyalats en esta llei.

c) L'establiment de barreres o baranes que no tinguen les característiques bàsiques d'accessibilitat que reglamentàriament s'assenyalen, o que se situen de manera que dificulten el trànsit de persones a peu o en cadira de rodes.

d) L'incompliment en l'execució d'obres de les condicions d'accessibilitat universal en els recorreguts de vianants.

6. La inexistència o inadequada ubicació de les places d'aparcament en dimensions adequades per a persones en problemes de mobilitat en els estacionaments, de manera que estes se situen lluny dels accessos habilitats o en qualsevol lloc de difícil accés per a les persones destinatàries de les mencionades places.

7. L'absència o les deficiències d'informació sobre els servicis de transport per mitjà de la senyalització corresponent, especialment en aquells casos que afecten persones en mobilitat reduïda i en discapacitat sensorial, en els termes establits en la present llei.

La falta d'adaptació dels sistemes de seguretat a l'interior dels vagons, perquè siguen accessibles per a les persones en discapacitat sensorial.

8. L'incompliment dels requisits d'accessibilitat previstos en esta llei o reglamentàriament respecte de les terminals, les estacions i les parades en les unitats ferroviàries i tramviàries, quan en això es dificulte el trànsit dels ciutadans als diferents mitjans de transport. En concret:

a) La inexistència d'itinerari accessible perquè les persones en mobilitat reduïda puguen accedir des de l'exterior fins a cada un dels punts d'accés a les unitats de transport o l'incompliment en les condicions d'accessibilitat dels elements comuns lligats a la funcionalitat de la terminal.

b) L'incompliment en els percentatges de seients suficients previstos en la present llei.

c) La falta de concordança de les portes d'accés en les unitats ferroviàries i tramviàries en les respectives plataformes.

9. La falta d'espai previst en esta llei per a les composicions ferroviàries i tramviàries, de manera que s'impedisca la ubicació d'un nombre de cadires de rodes igual al 2% del nombre total de seients.

10. L'incompliment dels requisits i les condicions previstos en la present llei en la prestació dels servicis de transport per part d'operadors o concessionaris dels servicis de transport públic de viatgers, ja siguen públics o privats, ja siga en règim de concessió o d'autorització administrativa, quan estes actuacions siguen contràries a les clàusules d'accessibilitat incorporades als plecs de condicions o a l'autorització prèvia.

11. L'incompliment de les condicions d'accessibilitat previstes en esta llei per als servicis públics regulars de transport de viatgers, quan este incompliment dificulte la utilització d'estos servicis per persones en mobilitat reduïda. En tot cas, serà constitutiva d'infracció greu la carència de la plataforma parcialment o totalment baixa i de la resta de les condicions tècniques necessàries per a facilitar l'accés de les persones en problemes de mobilitat.

També serà constitutiu d'infracció greu l'incompliment en l'execució i el manteniment per part de les entitats titulars de les vies, dels requisits d'alçària i la resta de les condicions d'accessibilitat previstos en esta llei per a les andanes i les parades dels servicis públics regulars per carretera, quan este incompliment dificulte l'accés directe de l'andana a la respectiva plataforma del vehicle.

12. La no atenció per part de les empreses prestatàries dels servicis de transport d'ús especial i discrecional, sempre que l'esmentada falta d'atenció no tinga justificació, de les necessitats de desplaçament de qualsevol persona per raons de dificultats de mobilitat d'esta última.

En este tipus de servicis de transport constituirà, així mateix, infracció greu l'incompliment dels percentatges previstos respecte a l'exigència de vehicles adaptats.

Serà constitutiu d'infracció greu l'incompliment en l'establiment d'espais adequats perquè puga produir-se l'ascens i els descens als servicis de transport regulats en este apartat, i, en tot cas, qualsevol comportament de les empreses prestatàries d'estos servicis que desatenguen les necessitats de desplaçament dels beneficiaris d'esta llei.

13. L'incompliment en els vehicles destinats a la prestació del servici de taxi de les condicions d'accessibilitat previstes en esta llei o en la normativa que la desplegue, així com l'incompliment del percentatge de vehicles adaptats per a la prestació d'este servici exigit per esta llei, en cada àmbit de prestació, així com no utilitzar el vehicle de forma generalitzada per a la prestació del servici a què està destinat.

També serà constitutiu d'infracció greu l'incompliment en el manteniment de les parades de taxi de les condicions d'accessibilitat exigides per esta llei.

14. La no-adaptació per part de les empreses autoritzades per a la prestació de servicis de transport per mitjà de vehicles de lloguer de les seues flotes en els termes assenyalats en la present llei.

15. L'aprovació o l'execució de projectes de reforma, construcció o planificació d'infraestructures i vials destinats al transport que contravenen el que establix la present llei.

16. La no-adequació de les infraestructures preexistents dels sistemes de transport en els terminis i els termes previstos en la present llei a les condicions i als requisits establits en esta llei o en la seua normativa de desplegament.

17. La inexistència de places d'aparcament en dimensions adequades per a persones en problemes de mobilitat en els estacionaments.

18. La comissió d'una infracció lleu quan l'infractor gaudisca d'una posició de domini en el mercat, de conformitat en els paràmetres fixats per la Llei 15/2007, de 3 de juliol, de Defensa de la Competència.

*Article 37. Infraccions molt greus*

1. Són infraccions molt greus:

a) Quan, s'hagen comés dos infraccions greus en el termini d'un any, i hagen sigut sancionades per mitjà d'una resolució ferma, es cometa una nova infracció greu durant els dotze mesos següents a la comissió de la segona infracció.

b) L'incompliment del que establix la present llei quan s'haguera posat en greu risc o perill la salut o integritat física dels usuaris.

c) L'incompliment, en els termes assenyalats en l'article 36.5, dels requisits de superfície que els vials públics han de complir, quan tal incompliment impedisca el desplaçament de persones a peu o en cadires de rodes.

d) L'incompliment, en els termes assenyalats en l'article 36.10, de les condicions d'accessibilitat previstes en esta llei per als servicis públics regulars de transport de viatgers quan impedisquen la seua utilització a persones en mobilitat reduïda.

e) L'incompliment, en els termes previstos en l'article 36.8, dels requisits d'accessibilitat previstos en esta llei o reglamentàriament respecte de les terminals, les estacions i les parades, quan en això s'impedisca el trànsit dels beneficiaris d'esta llei als diferents mitjans de transport.

2. En els supòsits d'estes infraccions molt greus, el Consell podrà acordar la suspensió temporal de les activitats de les persones responsables, i determinar, així mateix, les mesures complementàries per a la plena eficàcia del servici públic.

SECCIÓ SEGONA

De les sancions

*Article 38. Quanties i graduació*

1. Les sancions que podran imposar-se en funció de la qualificació de la infracció seran les següents:

a) Infraccions lleus: multa de 300 a 6.000 euros. S'exceptuen les infraccions comeses per les persones físiques que actuen en qualitat de particulars, en què l'import mínim de la sanció serà de 100 euros.

b) Infraccions greus: multa de 6.001 euros a 60.000 euros.

c) Infraccions molt greus: multa de 60.001 euros a 300.000 euros.

2. D'acord en el principi de proporcionalitat en la matèria, per a graduar l'import de les multes es tindrà en compte, dins de cada tipus de faltes, la gravetat de la infracció, la naturalesa dels perjuís causats, el cost econòmic derivat de les obres d'accessibilitat necessàries, el perjuí directament o indirectament causat, la reiteració del responsable o de la responsable i el grau de culpa de cada un dels infractors o de les infractores.

3. Les infraccions comeses per les persones físiques o jurídiques que actuen en règim de concessió o autorització, en l'àmbit competencial de l'administració autonòmica, que contravenen allò que s'ha disposat en la mencionada concessió o autorització, poden donar lloc, atenent la gravetat de la infracció, a més de la sanció pecuniària, la revocació de l'esmentada concessió o autorització. En el mateix cas, si l'incompliment es produïx contravenint allò que s'ha disposat en un contracte subscrit en l'administració, este incompliment pot donar lloc per l'administració competent a la rescissió del contracte, en els termes establits per la Llei 30/2007, de 30 d'octubre, de Contractes del Sector Públic.

4. La imposició de sanció pecuniària i el seu corresponent pagament no eximirà els responsables de la infracció del deure de complir el mandat o la prohibició establits en la norma infringida, com també d'indemnitzar pels danys i els perjuís eventualment causats.

*Article 39. Circumstàncies agreujants i atenuants*

1. Són circumstàncies que agreugen la responsabilitat dels responsables d'una infracció:

a) La reincidència. Hi ha reincidència quan es comet una infracció del mateix tipus que la que va motivar una sanció anterior en el termini de quatre anys següents a la notificació d'esta; en tal supòsit, es requerirà que la resolució sancionadora haja adquirit fermesa.

b) Obstrucció o resistència a l'actuació de les autoritats o dels funcionaris públics encarregats del compliment de la legalitat.

c) Alterar els supòsits de fet que presumptament legitimen l'actuació, o falsificar els documents en què s'acredita el fonament legal de l'actuació.

d) No haver procedit a la suspensió de les obres després de la inspecció i la pertinent advertència de l'agent de l'autoritat.

e) Haver realitzat la infracció en obtenció de benefici econòmic derivat d'esta.

2. Són circumstàncies la concurrència del qual atenua la responsabilitat dels responsables d'una infracció:

a) Acreditar la falta d'intencionalitat en la gravetat del dany.

b) Procedir a la reparació o adoptar mesures que disminuïsquen el dany causat abans de la iniciació de les actuacions sancionadores.

c) Procedir a la suspensió de les obres després de la inspecció i la pertinent advertència de l'agent de l'autoritat.

d) Haver realitzat la infracció sense cap benefici econòmic que es derive d'esta.

e) La reparació de les deficiències o dels danys objecte de sanció abans de rebre la notificació de la resolució sancionadora o en el termini fixat per esta, de conformitat en el que en la resolució s'establisca.

*Article 40. Mesures addicionals*

1. La resolució sancionadora imposarà, a més de la multa, l'obligació de realitzar les obres necessàries per a l'adaptació del mitjà o del servici del transport, l'accés o la construcció o l'edificació al que preveu esta llei, i s'establix el termini màxim per a la seua realització, tenint en compte per a la fixació d'este, el temps estrictament necessari per a obtindre les llicències i les autoritzacions corresponents, i per a realitzar les obres.

2. en independència de les sancions imposades, l'autoritat sancionadora podrà proposar a l'administració competent la supressió, la cancel·lació, o la suspensió total o parcial, d'ajudes oficials com ara crèdits, subvencions, beneficis fiscals i altres de dret públic que tinguera reconeguts.

3. Les multes que s'imposen pels diferents conceptes que configuren una infracció autònoma tindran entre si caràcter independent.

4. Les sancions a què es referix el present capítol són plenament compatibles en les multes coercitives imposades per l'autoritat administrativa en el cas d'incompliment de les normes aplicables, tal com establix l'article 99.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.

Les esmentades multes procediran quan s'incomplisquen els requeriments efectuats per l'administració competent arreplegats en l'article 47 de la present llei.

La imposició de la multa correspondrà a l'administració que haja formulat el requeriment.

La imposició de multes coercitives exigirà que en el requeriment s'indique el termini de què es disposa per al compliment de l'obligació i la quantia de la multa que pot ser imposada. En tot cas, el termini haurà de ser suficient per a complir l'obligació i la multa no podrà excedir de 600 euros.

En el cas que una vegada imposada la multa coercitiva es mantinga l'incompliment que l'ha motivada, podrà reiterar-se les vegades que siguen necessàries fins al compliment de l'obligació, sense que, en cap cas, el termini fixat en els nous requeriments puga ser inferior al fixat en el primer.

Les multes coercitives són independents i compatibles en les que es puguen imposar en concepte de sanció.

SECCIÓ TERCERA

Dels responsables

*Article 41. Dels responsables*

1. Són subjectes responsables les persones físiques i jurídiques, públiques o privades, que incórreguen en les accions o en les omissions tipificades com a infracció en la present llei, i, en particular, les següents:

a) Les persones físiques que realitzen qualsevol de les accions o de les omissions tipificades com a infracció en la present llei.

b) Les persones jurídiques, prestatàries de servicis públics de transport, que realitzen qualsevol de les accions o de les omissions tipificades com a infracció en la present llei.

c) Les persones jurídiques que realitzaren actuacions sense la llicència o l'autorització municipal corresponent o que contravé el tenor d'esta.

d) En l'aprovació dels projectes a què es referix l'article 36.2 de la present llei, seran responsables tant la persona física o jurídica encarregada de l'aprovació d'este projecte, quan la mencionada aprovació contravinga els principis establits per la present llei, com la persona o l'entitat que execute este projecte contravinga el que establix la present llei.

2. Responsabilitat solidària. Quan el compliment de les obligacions previstes en una disposició legal corresponga a diverses persones conjuntament, respondran de forma solidària de les infraccions que, si és el cas, es cometen i de les sancions que s'imposen.

3. Quan una infracció siga imputada a una persona jurídica, podran ser considerades també com a responsables les persones que formen part dels seus òrgans rectors o de direcció, així com els tècnics responsables de la planificació, la projecció, la construcció o l'adequació de les infraestructures i dels vials destinats al transport, sempre que la conducta d'estos haja contribuït, per acció o omissió imprudent, a la comissió de la infracció de què es tracte.

4. En les actuacions emparades en una llicència o en una actuació municipal el contingut de la qual siga constitutiu d'una infracció greu o molt greu, seran igualment sancionats en multa el facultatiu que haguera informat favorablement el projecte i els membres de la corporació, sempre que la conducta d'estos per acció o omissió imprudent haguera contribuït a la comissió de la infracció, en votació a favor de l'atorgament de la llicència o l'autorització, sense l'informe tècnic previ, o quan este o l'informe previ del funcionari competent foren desfavorables per raó d'aquella infracció.

SECCIÓ CUARTA

Del procediment sancionador

*Article 42. Principis generals*

Les infraccions a la present llei seran sancionades segons els tràmits i en les garanties procedimentals establides en els articles 134 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en el Reial Decret 1398/1993, de 4 d'agost, pel qual es va aprovar el Reglament del Procediment per a l'Exercici de la Potestat Sancionadora, així com en les normes de la Generalitat dictades en la matèria.

*Article 43. Vinculació en els òrgans jurisdiccionals penals*

1. En qualsevol moment del procediment sancionador els òrgans competents poden remetre les actuacions realitzades al Ministeri Fiscal si consideraren que els fets realitzats també pogueren ser constitutius d'un il·lícit penal. En este cas, i en el moment que l'administració competent tinguera coneixement de la tramitació d'un procés penal sobre els mateixos fets, sol·licitarà de l'òrgan judicial una comunicació sobre les actuacions adoptades.

Si a la vista de les actuacions s'estimara identitat de subjectes, fets i fonaments entre la infracció administrativa i la presumpta infracció penal, l'òrgan competent per a resoldre el procediment administratiu haurà d'acordar la seua suspensió fins que recaiga una resolució judicial ferma.

2. En tot cas, els fets declarats provats per l'esmentada resolució judicial vincularan l'administració respecte dels procediments sancionadors que se substancien.

*Article 44. Col·laboració interadministrativa*

Quan en qualsevol fase del procediment sancionador els òrgans competents consideren que hi ha indicis de l'existència d'una altra infracció administrativa en esta o en altres matèries, per al coneixement de les quals no tingueren competència, hauran de comunicar-ho a l'òrgan que consideren competent.

*Article 45. Potestat sancionadora*

Els òrgans competents per a imposar sancions i els límits màxims d'estes són els següents:

1. L'alcalde o l'alcaldessa: en les infraccions que siguen comeses en les vies i els servicis de caràcter urbà.

2. La Generalitat, a través de la conselleria competent en matèria d'infraestructures i transport, en les infraccions comeses en les vies i els servicis de caràcter interurbà, concretament:

a) El titular o la titular de la Direcció General corresponent de la conselleria competent per raó de la matèria, fins a 60.000 euros, en independència del nombre d'habitants del municipi.

b) El titular o la titular de la conselleria competent per raó de la matèria, quan la sanció supere la mencionada xifra.

*Article 46. Actuacions prèvies*

En anterioritat a la iniciació del procediment, es podran realitzar actuacions prèvies a fi de determinar en caràcter preliminar si concorren circumstàncies que justifiquen esta iniciació. En especial, estes actuacions s'orientaran a determinar, en la major precisió possible, els fets susceptibles de motivar la incoació del procediment, la identificació de la persona o de les persones que pogueren resultar responsables i les circumstàncies rellevants que concórreguen en els uns i els altres.

*Article 47. Iniciació del procediment*

1. Quan tinga coneixement de les conductes susceptibles de poder ser constitutives d'una infracció, l'òrgan competent que tinga la potestat sancionadora requerirà al suposat responsable perquè, en el termini que es determine reglamentàriament, informe sobre esta, de conformitat en el que establix l'article 12 del Reial Decret 1398/1993, de 4 d'agost, sense perjuí que si es considerara que els fets són constitutius d'una infracció, s'incoe l'oportú procediment sancionador.

2. El procediment s'iniciarà sempre d'ofici per acord de l'òrgan competent, bé per pròpia iniciativa o com a conseqüència d'orde superior, petició raonada d'altres òrgans o denúncia. Pot actuar en qualitat de denunciant qualsevol persona, física o jurídica, coneixedora dels fets que siguen objecte d'infracció.

3. No obstant això, si l'administració autonòmica competent té coneixement de la comissió d'una presumpta infracció, el coneixement de la qual corresponga a l'ajuntament, advertirà a l'ajuntament respectiu, i se'l requerirà perquè inicie l'oportú procediment, si encara no s'haguera efectuat. Transcorregut un termini de dos mesos sense que haja atés este requeriment, l'òrgan requirient incoarà el procediment, i li correspondrà la instrucció, la resolució i l'exacció de la multa que, si és el cas, procedisca.

4. Quan la imposició de la sanció corresponga a la comunitat autònoma es procedirà en la forma prevista en l'article 10.2 del Reglament del Procediment per a l'Exercici de la Potestat Sancionadora.

*Article 48. Mesures de caràcter provisional*

1. Una vegada iniciat el procediment sancionador, l'òrgan competent per a resoldre, mitjançant un acord motivat, podrà adoptar en qualsevol moment del procediment les mesures de caràcter provisional que siguen necessàries per a assegurar la resolució que poguera recaure, a fi d'evitar la persistència dels efectes de la infracció i la vulneració del principi d'accessibilitat universal als servicis públics de transport.

2. Estes mesures provisionals podran consistir en la suspensió temporal d'activitats, la prestació de fiances, l'execucions subsidiàries o les multes coercitives.

3. Estes s'ajustaran al principi de proporcionalitat i al grau o intensitat de vulneració dels principis generals establits en esta llei, així com l'efectiu funcionament dels servicis públics durant la tramitació del procediment sancionador.

*Article 49. Prescripció*

1. Les infraccions per faltes molt greus prescriuran als cinc anys, les greus als tres anys i les lleus a l'any.

Estos terminis es computaran des del dia en què la infracció s'haguera comés. Interromprà la prescripció la iniciació, en coneixement de l'interessat, del corresponent procediment sancionador, i es reprendrà el termini prescrit si l'expedient administratiu estiguera paralitzat durant més d'un mes per causa no imputable al presumpte responsable.

En les infraccions consistents en una actuació continuada, la data inicial del còmput serà la de l'acabament de l'activitat o la de l'últim acte realitzat.

2. Les sancions imposades per faltes molt greus prescriuran als dos anys, les imposades per faltes greus als díhuit mesos i les imposades per faltes lleus als sis mesos, comptadors a partir del dia següent a què la resolució fóra ferma.

El termini de prescripció de les sancions es computarà des de l'endemà que adquirisca fermesa la resolució per la qual s'imposa la sanció. Interromprà la prescripció la iniciació, en coneixement de l'interessat, del procediment d'execució, i tornarà a transcórrer el termini si aquell està paralitzat per més d'un mes per causa no imputable a l'infractor.

DISPOSICIONS ADDICIONALS

*Primera. Supòsits de no aplicació de la llei*

Les modificacions necessàries per a aconseguir l'adaptació de les estacions, les terminals i les parades previstes en la present llei no s'aplicaran en aquells casos en què estes estacions, terminals i parades s'ubiquen en edificis o immobles declarats béns d'interés cultural o edificis d'interés historicoartístic, quan les modificacions necessàries comporten un incompliment de la normativa específica reguladora d'estos béns.

Tampoc regirà per a aquells immobles en què, per les seues singulars característiques, siga inviable una operació constructiva o de rehabilitació, d'acord en el que s'establisca reglamentàriament. No obstant això, es realitzaran les adaptacions no permanents o fixes que no incomplisquen el contingut dels paràgrafs anteriors.

*Segona. Campanyes de sensibilització*

L'administració autonòmica promourà campanyes informatives i educatives dirigides a la població en general, i a la població infantil i juvenil en particular, a fi de sensibilitzar en la igualtat de drets de les persones en discapacitat, com a únic mitjà d'aconseguir una efectiva i real integració d'estes persones en la nostra societat.

*Tercera. Revisió normativa*

Cada dos anys, a partir de l'entrada en vigor de les normes de desplegament d'esta llei, la Generalitat procedirà a revisar el compliment de les prescripcions establides en esta, en un informe previ del Consell de Participació del Transport Adaptat de la Comunitat Valenciana.

*Cuarta. Fons per a la promoció de l'accessibilitat al sistema de transport de competència de la Generalitat*

1. Es crea el Fons per a la promoció de l'accessibilitat al sistema de transport de competència de la Generalitat.

2. El Consell, a proposta de les conselleries competents per raó de la matèria, destinarà partides pressupostàries finalistes en cada exercici per a finançar el compliment d'esta llei. Addicionalment integraran este Fons les multes i les sancions econòmiques que es recapten com a conseqüència de l'aplicació del règim sancionador previst en esta llei. Així mateix, s'integraran en el Fons esmentat les donacions, les herències i els llegats que, per voluntat manifestada expressament, hagen de dedicar-se a les finalitats previstes en la present llei.

3. Periòdicament es destinarà un percentatge d'este Fons per a subvencionar programes específics dels ens locals i les entitats privades que, per mitjà de conveni, es comprometen a assignar partides pressupostàries per a aconseguir les finalitats establides en esta llei.

4. El Fons serà gestionat per l'Agència Valenciana de Seguretat en el Transport. Fins que es constituïsca l'Agència esmentada, se n'encomana la gestió a l'Entitat de Transport Metropolità de València o, si és el cas, a l'ens que la substituïsca.

*Quinta. Targeta de descompte*

Ferrocarrils de la Generalitat posarà en funcionament en els seus servicis de transport de viatgers, tant en Metrovalència, com en el TRAM, com també en els servicis de transport de viatgers també de titularitat de FGV que es creen, tant a Castelló com en altres ciutats de la Comunitat Valenciana, un sistema de targetes i tarifes reduïdes per a persones en mobilitat reduïda, en la forma que reglamentàriament es determine.

*Sexta. Pla de financiació*

L'entitat pública de La Generalitat, que d'acord en la Disposició Addicional Quarta, tinga encomanada la gestió del Fons per a la Promoció de l'accessibilitat, elaborarà una programació plurianual de les necessitats i dels ingressos provinents de les fonts de finançament assenyalat en l'esmentada disposició. La dita programació serà concordant en els criteris establits en esta Llei i en les instruments que en el seu desenrotllament es formalitzen, sent inclosa en el Projecte de Pressupostos de la corresponent entitat.

DISPOSICIÓ TRANSITÒRIA

*Única. Adaptació de les situacions preexistents*

L'adaptació de les situacions preexistents a l'entrada en vigor de la llei es realitzarà en els terminis i les condicions previstos en el capítol III d'esta.

DISPOSICIÓ DEROGATÒRIA

*Única. Derogació normativa*

Queden derogades totes les disposicions que d'inferior o el mateix rang s'oposen al que disposa la present disposició. Supletòriament, i fins a l'entrada en vigor del reglament de desplegament d'esta llei, s'aplicaran les restants disposicions aplicables en matèria d'accessibilitat, mentre no s'oposen a la present llei.

Mentre no s'aproven les normes tècniques sectorials, s'aplicaran les prescripcions de caràcter tècnic contingudes en el Decret 39/2004, de 5 de març, del Consell, pel qual es van aprovar les normes en matèria d'accessibilitat en l'edificació de pública concurrència i en el mitjà urbà, d'acord en el que hi ha establert en les ordres de 25 de maig i 9 de juny de 2004, que desenrotllaven el Decret 39/2004, de 5 de març, del Consell, en tot allò que no s'oposen al que hi ha establit en esta llei.

DISPOSICIONS FINALS

*Primera. Habilitació normativa*

Es faculta el Consell per a, en el termini màxim de nou mesos, dictar les disposicions reglamentàries i les normes tècniques per al desplegament i l'aplicació de la present llei.

*Segona. Normes tècniques sectorials*

En el termini d'un any des de l'entrada en vigor de la norma de desplegament d'esta llei, la Generalitat haurà d'aprovar les normes tècniques sectorials que regulen i refonguen les característiques i les condicions de l'accessibilitat universal al sistema de transports de la Comunitat Valenciana i de la comunicació en el sistema de transport.

*Tercera. Normativa local*

Les entitats locals incorporaran a les seues ordenances municipals el que disposa la present llei en el termini màxim d'un any des de l'entrada en vigor de les normes tècniques de desplegament, bé siga per mitjà de l'adaptació de les ordenances vigents o a través de l'aprovació de noves normes sobre la matèria, de conformitat en el que disposen els principis fixats en esta llei.

*Quarta. Desplegament reglamentari del Consell de Participació del Transport Adaptat de la Comunitat Valenciana*

El Consell desplegarà reglamentàriament, en el termini de sis mesos comptadors des de l'entrada en vigor de la llei, la composició i les funcions del Consell de Participació del Transport Adaptat de la Comunitat Valenciana.

*Quinta. Entrada en vigor*

La present llei entrarà en vigor als 20 dies de la seua completa publicació en el *Diari Oficial de la Comunitat Valenciana*.

Per tant, ordene que tots els ciutadans, tribunals, autoritats i poders públics als quals pertoque, observen i facen complir esta llei.

València, 20 de novembre de 2009

El president de la Generalitat,

FRANCISCO CAMPS ORTIZ


Còpia Permalink ELI